Απόφαση της Επιτροπής

της 22ας Ιανουαρίου 2002

για την τροποποίηση της απόφασης 93/402/ΕΟΚ περί των υγειονομικών όρων και της κτηνιατρικής πιστοποίησης που απαιτούνται για την εισαγωγή νωπών κρεάτων προερχομένων από ορισμένες χώρες της Νότιας Αμερικής, ιδίως όσον αφορά την Αργεντινή

[κοινοποιηθείσα υπό τον αριθμό Ε(2002) 287]

(Κείμενο που παρουσιάζει ενδιαφέρον για τον ΕΟΧ)

(2002/45/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 72/462/ΕΟΚ του Συμβουλίου, της 12ης Δεκεμβρίου 1972, για τα υγειονομικά προβλήματα και τα προβλήματα υγειονομικού ελέγχου κατά την εισαγωγή βοοειδών, προβατοειδών, αιγοειδών και χοιροειδών, νωπών κρεάτων και προϊόντων με βάση το κρέας, προελεύσεως τρίτων χωρών(1), όπως τροποποιήθηκε τελευταία από τον κανονισμό (ΕΚ) αριθ. 1452/2001(2), και ιδίως το άρθρο 15 και το άρθρο 16 παράγραφος 1,

Εκτιμώντας τα ακόλουθα:

(1) Οι υγειονομικοί όροι και η κτηνιατρική πιστοποίηση για εισαγωγές νωπών κρεάτων από την Αργεντινή, τη Βραζιλία, τη Χιλή, την Κολομβία, την Παραγουάη και την Ουρουγουάη, έχουν θεσπισθεί με την απόφαση 93/402/ΕΟΚ της Επιτροπής, της 10ης Ιουνίου 1993, περί των υγειονομικών όρων και της κτηνιατρικής πιστοποίησης που απαιτούνται για την εισαγωγή νωπών κρεάτων προερχομένων από ορισμένες χώρες της Νότιας Αμερικής(3), όπως τροποποιήθηκε τελευταία με την απόφαση 2001/842/ΕΚ(4).

(2) Η εμφάνιση κρουσμάτων αφθώδους πυρετού επιβεβαιώθε στην Αργεντινή από τις 13 Μαρτίου 2001 και ξεκίνησε πρόγραμμα εμβολιασμού των βοοειδών κατά του αφθώδους πυρετού.

(3) Η Επιτροπή ανέστειλε την εισαγωγή από την Αργεντινή στην Κοινότητα όλων των κατηγοριών νωπού κρέατος των ειδών που είναι ευπαθή στον αφθώδη πυρετό με την απόφαση 2001/276/ΕΚ της Επιτροπής(5).

(4) Πραγματοποιήθηκε αποστολή της Επιτροπής, από τις 19 έως τις 30 Νοεμβρίου 2001, για την εξέταση της επιδημιολογικής κατάστασης σχετικά με τον αφθώδη πυρετό και τα εφαρμοζόμενα μέτρα ελέγχου.

(5) Από την εν λόγω επιθεώρηση προέκυψε ότι οι αρμόδιες κτηνιατρικές αρχές της Αργεντινής αντιμετώπισαν αποτελεσματικά τα περισσότερα προβλήματα συμπεριλαμβανομένων εκείνων που είχαν επισημανθεί κατά τη διάρκεια προηγούμενων αποστολών και ότι η κατάσταση της ασθένειας είναι σταθερή επί του παρόντος σε ορισμένες επαρχίες· ωστόσο, ζητήθηκαν συμπληρωματικές εγγυήσεις.

(6) Οι αρμόδιες κτηνιατρικές αρχές της Αργεντινής διαβίβασαν τις συμπληρωματικές πληροφορίες και εγγυήσεις που ζητήθηκαν και, ως εκ τούτου, κρίνεται σκόπιμο να επιτραπούν οι εισαγωγές από ορισμένες επαρχίες νωπού κρέατος χωρίς κοκάλα για κατανάλωση από τον άνθρωπο και ορισμένων κρεάτων και παραπροϊόντων που προέρχονται από βοοειδή και προορίζονται για άμεση μεταποίηση σε ζωοτροφές για ζώα συντροφιάς.

(7) Συνεπώς, πρέπει να τροποποιηθεί η απόφαση 93/402/ΕΟΚ αναλόγως.

(8) Η παρούσα απόφαση θα επανεξετασθεί βάσει της εξέλιξης της κατάστασης εντός 3 μηνών.

(9) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Τα παραρτήματα Ι και ΙΙ της απόφασης 93/402/ΕΚ αντικαθίστανται από τα αντίστοιχα παραρτήματα της παρούσας απόφασης.

Άρθρο 2

Το υγειονομικό πιστοποιητικό που προβλέπεται στην απόφαση 93/402/ΕΚ της Επιτροπής στο παράρτημα ΙΙΙ υπόδειγμα Α μέρος 2 που αποστέλλεται από την Αργεντινή πρέπει να συνοδεύεται από την ακόλουθη υγειονομική βεβαίωση: "Το ανωτέρω περιγραφόμενο νωπό κρέας χωρίς κόκαλα παράγεται από ζώα που δεν προέρχονται από διαμέρισμα στο οποίο εμφανίστηκε εστία αφθώδους πυρετού κατά τις προηγούμενες 60 ημέρες. Επιπλέον, το κρέας χωρίς κοκάλα δεν παράγεται από ζώα που προέρχονται από τα γειτονικά διαμερίσματα."

Άρθρο 3

Η παρούσα απόφαση εφαρμόζεται από την 1η Φεβρουαρίου 2002, αφού επανεξεταστεί από την μόνιμη κτηνιατρική επιτροπή στις 22 και 23 Ιανουαρίου 2002.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 22 Ιανουαρίου 2002.

Για την Επιτροπή

David Byrne

Μέλος της Επιτροπής

(1) ΕΕ L 302 της 31.12.1972, σ. 28.

(2) ΕΕ L 198 της 21.7.2001, σ. 11.

(3) ΕΕ L 179 της 22.7.1993, σ. 11.

(4) ΕΕ L 301 της 30.11.2001, σ. 45.

(5) ΕΕ L 95 της 5.4.2001, σ. 41.

ΠΑΡΑΡΤΗΜΑ

"ΠΑΡΑΡΤΗΜΑ I

Περιγραφή των εδαφών της Νότιας Αμερικής για τους σκοπούς της κτηνιατρικής πιστοποίησης

>ΘΕΣΗ ΠΙΝΑΚΑ>"

"ΠΑΡΑΡΤΗΜΑ II

Υγειονομικές εγγυήσεις απαιτούμενες για την πιστοποίηση ((Τα γράμματα (Α, Β, Γ, Δ, E, ΣΤ, Ζ και Η) που εμφαίνονται στον πίνακα, αντιστοιχούν στα υποδείγματα ειδικών υγειονομικών εγγυήσεων, που περιγράφονται στο παράρτημα ΙΙΙ, μέρος 2, της παρούσαςς απόφασης και που θα πρέπει να εφαρμόζονται για κάθε προϊόν και καταγωγή, σύμφωνα με τις διατάξεις του άρθρου 2 της παρούσας απόφασης. Το σημείο (-) δείχνει την απαγόρευση εισαγωγών.ΑΚ: Ανθρώπινη κατανάλωση.

ΠΚ: Προορίζονται για τη βιομηχανία θερμικά επεξεργασμένων προϊόντων με βάση το κρέας:

1= καρδιές

2= συκώτια

3= μασητήριοι μύες

4= γλώσσες.

ΤΖΣ: Προορίζονται για τη βιομηχανία τροφίμων για ζώα συντροφιάς.))

>ΘΕΣΗ ΠΙΝΑΚΑ>"